google/wiki40b huggingface dataset:
Εμβόλιο κοκκύτη

To εμβόλιο κοκκύτη  είναι ένα εμβόλιο που προστατεύει από τον κοκκύτη. Υπάρχουν δύο κύριοι τύποι, τα ολοκυτταρικά και ακυτταρικά εμβόλια κοκκύτη. Τα ολοκυτταρικά εμβόλια είναι περίπου 78% αποτελεσματικά, ενώ τα ακυτταρικά εμβόλια 71-85%. Η αποτελεσματικότητα των εμβολίων φαίνεται να μειώνεται κατά 2-10% ανά έτος, με την ταχύτερη μείωση της αποτελεσματικότητας να σημειώνεται στα ακυτταρικά εμβόλια. Ο εμβολιασμός κατά τη διάρκεια της εγκυμοσύνης μπορεί να προστατεύσει το βρέφος. Εκτιμάται ότι με τον εμβολιασμό είχαν σωθεί πάνω από μισό εκατομμύριο ζωές το 2012.

Συστάσεις

Ο Παγκόσμιος Οργανισμός Υγείας και το Κέντρο Ελέγχου και Πρόληψης Νοσημάτων συστήνουν όλα τα παδιά να εμβολιάζονται κατά του κοκκύτη και ότι ο εμβολιασμός θα πρέπει να περιλαμβάνεται στους εμβολιασμούς ρουτίνας. Το εμβόλιο μπορεί να χορηγηθεί σε άτομα με HIV/AIDS. Στα μικρά παιδιά συνήθως συστήνονται τρεις δόσεις, με την πρώτη να δίνεται σε ηλικία έξι εβδομάδων. Επιπλέον δόσεις είναι δυνατόν να χορηγούνται σε μεγαλύτερης ηλικίας παιδιά και στους ενήλικες. Το εμβόλιο είναι διαθέσιμο μόνο σε συνδυασμό με άλλα εμβόλια.

Ασφάλεια

Τα ακυτταρικά εμβόλια συνήθως χρησιμοποιούνται στον ανεπτυγμένο κόσμο λόγω των λιγότερων παρενεργειών τους. Το 10-50% των ατόμων που λαμβάνουν το ολοκυτταρικό εμβόλιο αναπτύσσουν κοκκίνισμα στο σημείο της έγχυσης και πυρετό. Πυρετικοί σπασμοί και μακρά χρονικά διαστήματα κλάματος σημειώνονται σε λιγότερο από 1%. Με τη χορήγηση του ακυτταρικού εμβολίου είναι δυνατόν να προκύψει ένα μη σοβαρό οίδημα στον βραχίονα για ένα σύντομο χρονικό διάστημα. Και οι δύο τύποι εμβολίου έχουν παρενέργειες, αλλά ιδιαίτερα τα ολοκυτταρικά εμβόλια έχουν λιγότερες όσο μικρότερα είναι τα παιδιά. Τα ολοκυτταρικά εμβόλια δεν θα πρέπει να χορηγούνται σε άτομα ηλικίας μεγαλύτερης των 6 ετών. Σοβαρά μακροχρόνια νευρολογικά προβλήματα δεν σχετίζονται με κανένα από τους δύο τύπους.

Ιστορία, κοινωνία και πολιτισμός

Το εμβόλιο του κοκκύτη αναπτύχθηκε το 1926. Περιλαμβάνεται στον Πρότυπο Κατάλογο Βασικών Φαρμάκων του Παγκόσμιου Οργανισμού Υγείας, έναν κατάλογο των σημαντικότερων φαρμακευτικών ουσιών που χρειάζονται σε ένα βασικό σύστημα υγείας. Μια μορφή του που περιλαμβάνει το αντιτετανικό εμβόλιο, το εμβόλιο διφθερίτιδας, το εμβόλιο πολιομυελίτιδας και το εμβόλιο αιμόφιλου ινφλουέντζας τύπου Β κοστίζει 15,41 δολάρια ανά δόση από το 2014.
Γαμήλια Ανταλλαγή (ταινία)

Πλοκή

Η Σόνια είναι Ρωσίδα τοπ-μόντελ, ονειρεύεται μια ήσυχη οικογενειακή ευτυχία με τον πολλά χρόνια σύντροφό της Ρουσλάν, ο οποίος είναι παρουσιαστής σε εκπομπή μαγειρικής. Αλλά ο ίδιος δεν συμμερίζεται τα όνειρά της, ονειρεύεται μόνο να γίνει διάσημος, έτσι κάνει πρόταση γάμου στη Σόνια μπροστά από ένα πλήθος δημοσιογράφων.
Για να τον εκδικηθεί, η Σόνια αποφασίζει να παντρευτεί με έναν συνηθισμένο τραπεζική υπάλληλος, τον Σάσα. Εκείνος συμφωνεί, για να εκδικηθεί τη δικιά του σύντροφο, την Κριστίνα. Και ενώ γίνεται γνωστή η σχέση τους, προσπαθούν να δείξουν στα φώτα της δημοσιότητας ότι είναι ένα ευτυχισμένο και ερωτευμένο ζευγάρι, κρύβοντας το αμοιβαίο μίσος.
Μπόρις Τάντιτς

Πρώτα χρόνια

Γεννήθηκε στο Σεράγεβο στις 15 Ιανουαρίου 1958 και είναι ψυχολόγος στο επάγγελμα, μέλος του Δημοκρατικού Κόμματος, που είναι σοσιαλδημοκρατικό. Σπούδασε Κοινωνική Ψυχολογία στο Πανεπιστήμιο του Βελιγραδίου και ήταν ιδρυτής και πρώτος διευθυντής του Κέντρου για την Ανάπτυξη της Δημοκρατίας και των Πολιτικών Δεξιοτήτων. Είναι παντρεμένος με την Τατιάνα Τάντιτς και έχουν 2 παιδιά.

Πολιτική καριέρα

Από το 1990 είναι ιδρυτικό μέλος του Δημοκρατικού Κόμματος και μετά τη δολοφονία του Ζόραν Τζίντζιτς έγινε πρόεδρός του τον Φεβρουάριο του 2004. Ηταν υπουργός Τηλεπικοινωνιών το 2001, ενώ από τον Μάρτιο του 2003 ώς το 2004 ανέλαβε το Υπουργείο Άμυνας στην ομοσπονδιακή κυβέρνηση Σερβίας - Μαυροβουνίου.

Πρόεδρος

Στις προεδρικές εκλογές τον Ιούνιο του 2004 νίκησε τον αντίπαλό του Τόμισλαβ Νίκολιτς του Ριζοσπαστικού Κόμματος και έγινε ο πρώτος δημοκρατικά εκλεγμένος πρόεδρος της Σερβίας. Εξελέγη πρόεδρος, στις 27 Ιουνίου 2004, στον β΄ γύρο, επικρατώντας του Τόμισλαβ Νίκολιτς με 53,24% των ψήφων. Ανέλαβε επίσημα καθήκοντα στις 11 Ιουλίου 2004.
Ακολούθησε γενικά φιλοδυτική πολιτική και το 2007 ζήτησε συγγνώμη από την Κροατία για τα εγκλήματα που διέπραξαν οι Σέρβοι στον Πόλεμο της Ανεξαρτησίας της Κροατίας.

Προεδρικές εκλογές 2008

Το 2008 διεκδίκησε για δεύτερη φορά την προεδρία της Σερβίας. Στον πρώτο γύρο των προεδρικών εκλογών, στις 20 Ιανουαρίου του 2008 ήρθε δεύτερος με 35,3% έναντι 39,9% για τον προηγηθέντα Τόμισλαβ Νίκολιτς. Ο δεύτερος γύρος διεξήχθη στις 3 Φεβρουαρίου και στον γύρο αυτό εξασφάλισε την επανεκλογή του ο Τάντιτς. Ειδικότερα, στις εκλογές αυτές ο Μπόρις Τάντιτς έλαβε το 50,5% έναντι 47,9% για τον αντίπαλό του.

Βουλευτικές εκλογές 2008

Ο Τάντιτς, έπειτα από τη μονομερή ανακήρυξη ανεξαρτησίας του Κοσόβου, τον Φεβρουάριο, προκήρυξε πρόωρες εκλογές, με ζήτημα την ένταξη της χώρας στην ΕΕ. Μία εβδομάδα πριν τη διεξαγωγή των κρίσιμων βουλευτικών εκλογών του Μαΐου του 2008, ο Τάντιτς δέχτηκε απειλέςγια τη ζωή του.

Προεδρικές εκλογές 2012

Ο Τάντιτς ηττήθηκε στον δεύτερο γύρο των προεδρικών εκλογών του 2012 από τον [Τόμισλαβ Νίκολιτς]], με αντίστοιχα ποσοστά 48%-51%.
Αντώνης Μαλλιάρης

Εργογραφία

Έχει γράψει τα βιβλία: «H 13η Λεωφόρος», «Για ένα καλύτερο Φεστιβάλ Bιβλίου», «Για μια καλύτερη Eθνική Πολιτική Bιβλίου», «Σχολικές Bιβλιοθήκες: Yπαρκτές ή Aνύπαρκτες;» και «Θεσσαλονίκη, καλύτερη πόλη για καλύτερη ζωή».
Έχει εκδώσει την εγκυκλοπαίδεια «Παιδεία» σε 30 τόμους, το έργο «Ελλάδα, Ιστορία και Πολιτισμός» σε 10 τόμους, την «Εγκυκλοπαίδεια του Ποντιακού Ελληνισμού» σε 12 τόμους και πολλά άλλα βιβλία διαφόρων κατηγοριών.
955 Αλστέντε

Φυσικά χαρακτηριστικά

Η μέση διάμετρος της Αλστέντε εκτιμάται σε 17,32 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,213. Η Αλστέντε περιστρέφεται γύρω από τον εαυτό της μία φορά κάθε 5 ώρες και 11 λεπτά.
Αυτόνομη Κυβέρνηση Δυτικής Θράκης

H Αυτόνομη Κυβέρνηση της Δυτικής Θράκης (τουρκικά: Batı Trakya Bağımsız Hükümeti) ήταν ένα μικρό, προσωρινό κράτος που ιδρύθηκε στο δυτικό μέρος τηςΘράκης από τις 31 Αυγούστου έως τις 25 Οκτωβρίου του 1913. Η επίσημη ονομασία της ήταν αρχικά Προσωρινή Κυβέρνηση Δυτικής Θράκης (Οθωμανική Τουρκική: غربی تراقیا حكومت موقته‌سی - Τουρ.: Garbi Trakya Hükûmet-i Muvakkatesi) και αργότερα Αυτόνομη Κυβέρνηση Δυτικής Θράκης (Οθωμανική Τουρκική غربی تراقیا حكومت مستقله‌سی - Τουρ.: Garbi Trakya Hükûmet-i Müstakilesi), η οποία προτιμήθηκε για να αποφευχθεί τυχόν σύγχυση ή ανασφάλεια στον εκεί πληθυσμό.  Το κράτος περιλάμβανε όλη την λεγόμενη Δυτική Θράκη, από τον Έβρο μέχρι τον Νέστο ποταμό, συμπεριλαμβανομένης της βουλγαρικής Ροδόπης στα βόρεια και στα νότια έφτανε στο Αιγαίο Πέλαγος από το οποίο βρεχόταν. Η συνολική έκταση του ξεπερνούσε τα 8.600 χλμ², ενώ ο πληθυσμός του κρατιδίου ανερχόταν σε 500.000 κάτοικους, εκ των οποίων το 50% (250.000) ήταν Έλληνες και οι υπόλοιποι ήταν Τούρκοι, Πομάκοι, Τσιγγάνοι, Αρμένιοι, Εβραίοι και λίγοι Βούλγαροι, αν και κατά άλλες εκτιμήσεις οι μουσουλμάνοι έφταναν το 75%.
Αφορμή για την προσπάθεια αυτονόμησης της Δυτικής Θράκης στάθηκε η υπογραφή της Συνθήκης του Βουκουρεστίου σύμφωνα με την οποία η Δυτική Θράκη θα γινόταν μέρος της Βουλγαρίας. Η απελπισία σε αυτή την προοπτική οδήγησε μερίδα Ελλήνων και Μουσουλμάνων να επαναστατήσουν διεκδικώντας την αυτονόμηση της περιοχής τους. Ζητήθηκε μάλιστα βοήθεια από την Ελλάδα και την Οθωμανική Αυτοκρατορία. Η πρώτη δεν μπόρεσε να βοηθήσει καθώς είχε υπογράψει την Συνθήκη ενώ η δεύτερη, η οποία δεν είχε κληθεί στο Βουκουρέστι, προσέφερε βοήθεια στέλνοντας αντάρτικες ομάδες και στρατιώτες μεταμφιεσμένους σε χωρικούς να καταλάβουν την Κομοτηνή και την Ξάνθη, το οποίο και πέτυχαν. Προκειμένου να ξεκινήσουν επίσημες συζητήσεις για την αυτονόμηση της Δυτικής Θράκης στάλθηκε αντιπροσωπεία Ελλήνων, Εβραίων, Μουσουλμάνων και Αρμενίων στην Κωνσταντινούπολη, όπου μαζί με τον Γάλλο πρέσβη έφτιαξαν καταστατικό χάρτη αυτονόμησης, σύμφωνα με τον οποίο η Δυτική Θράκη θα χωριζόταν σε τρία μέρη, εκ των οποίων στα δύο θα ήταν Έλληνας πρόεδρος και στο ένα Μουσουλμάνος. Η Μεγάλη Βρετανία, η Αυστρία και η Ρωσία αρνήθηκαν όμως να συζητήσουν το θέμα ασκώντας πιέσεις στην Οθωμανική Αυτοκρατορία να αποσύρει την υποστήριξή της από τους αυτονομιστές. Η Πύλη απέσυρε την υποστήριξή της προκαλώντας την αγανάκτηση των αυτονομιστών, οι οποίο κήρυξαν την αυτονομία της Δυτικής Θράκης αγνοώντας τις συμβουλές της Οθωμανικής Αυτοκρατορίας περί του αντιθέτου. Η Ελλάδα αμέσως μετά την κήρυξη της αυτονομίας προσφέρθηκε να ενισχύσει την πρωτοβουλία, η υποστήριξη όμως δεν κράτησε πολύ καθώς μετά την υπογραφή της Συνθήκης της Κωνσταντινούπολης μεταξύ Βουλγαρίας και Οθωμανικής Αυτοκρατορίας, η οποία αναγνώριζε τα σύνορα και την Δυτική Θράκη ως βουλγαρική δεν υπήρχαν πολλά περιθώρια βοήθειας.
Μελέτη περίπτωσης

Η μελέτη περίπτωσης ή περιπτωσιολογική μελέτη, είναι η μια μεθοδολογία έρευνας, η οποία αναπτύσσεται σε βάθος και επεξηγεί ή περιγράφει ένα στιγμιότυπο ενός προβλήματος, δηλαδή μια περίπτωση. Επίσης, μελέτη περίπτωσης ως διδακτική μέθοδος, είναι η ίδια μεθοδολογία έρευνας προσαρμοσμένη στο αντικείμενο του μαθήματος και στις ανάγκες της σχολικής τάξης.
Ουμάρου Γιαρ Αντούα

Βιογραφία

Γεννήθηκε στο κρατίδιο Κατσίνα στις 16 Αυγούστου του 1951. Ήταν μουσουλμάνος στο θρήσκευμα και παντρεμένος με την Turai Umaru Yar’adua. Έγινε Κυβερνήτης της Κατσίνα το 1999. Γόνος αριστοκρατικής οικογένειας, εξελέγη Πρόεδρος στις 21 Απριλίου του 2007 με 24,6 εκατομμύρια ψήφους (70%, από τον πρώτο γύρο). Η Αντιπολίτευση αμφισβήτησε τη νίκη του. Ανέλαβε Πρόεδρος στις 29 Μαΐου του 2007.
Στη διάρκεια της προεδρίας του αντιμετώπισε προβλήματα υγείας (καρδιολογικά) και για το λόγο αυτό μετέβη στη Σαουδική Αραβία για νοσηλεία το 2009. Κατά το διάστημα της απουσίας του χρέη προέδρου εκτελούσε ο αντιπρόεδρος, Γκούντλακ Τζόναθαν, ο οποίος το Φεβρουάριο του 2010 έλαβε και την έγκριση της Γερουσίας να ασκεί προεδρικά καθήκοντα. Ο Γιαρ Αντούα πέθανε στην Αμπούζα στις 5 Μαΐου 2010.
Child in Time (άλμπουμ)

Τραγούδια του δίσκου

1. Lay Me Down (Gillan, Fenwick, Nauseef, Gustafson) - 2:55
2. You Make Me Feel So Good (Gillan, Moran, Wintour, Holland, Steele) - 3:41
3. Shame (Gillan, Fenwick, Nauseef, Gustafson) - 2:47
4. My Baby Loves Me (Gillan, Fenwick, Nauseef, Glover) - 3:35
5. Down the Road (Gillan, Fenwick, Nauseef, Gustafson, Glover) - 3:27
6. Child in Time (Gillan, Blackmore, Glover, Lord, Paice) - 7:23
7. Let It Slide (Gillan, Fenwick, Nauseef, Gustafson, Moran) - 11:41
Μαλάγινα

Τα Μαλάγινα, γνωστά κατά τους ύστερους χρόνους ως Μελάγγεια, ήταν βυζαντινή διοικητική περιοχή στην κοιλάδα του ποταμού Σαγγάριου, στη Βόρεια Βιθυνία, η οποία χρησίμευε ως σημαντική τοποθεσία στρατοπέδευσης και οχυρωμένο στρατόπεδο (άπληκτον) του βυζαντινού στρατού. Τα Μαλάγινα ήσαν το πλησιέστερο άπληκτον στην αυτοκρατορική πρωτεύουσα, Κωνσταντινούπολη, και συνεπώς ήταν μείζονος σημασίας κατά την διάρκεια αυτοκρατορικών εκστρατειών με κατεύθυνση την Ανατολή: εκεί ήταν όπου οι στρατοί των ισχυρών θεμάτων των Ανατολικών, του Οψικίου και των Θρακησίων συναντούσαν τον αυτοκράτορα. Η περιοχή αποτελούσε, επίσης, την τοποθεσία των σημαντικότερων ιπποφορβείων (μιτάτα) στη Μικρά Ασία. Πρώτη αναφορά προς αυτό στις ιστορικές πηγές γίνεται το 798, όταν η Αυτοκράτειρα Ειρήνη συγκέντρωσε στρατό στη συγκεκριμένη τοποθεσία. Τα Μαλάγινα δέχθηκαν επίθεση από τους Άραβες το 798, το 860 και προς το 875. Κατά την διάρκεια του 12ου αιώνα, ο Αυτοκράτορας Μανουήλ Α΄ Κομνηνός επιδιόρθωσε τις οχυρώσεις του κύριου φρουρίου της περιοχής, στη Μεταβολή, το οποίο και χρησιμοποίησε ως στρατόπεδο για τις εκστρατείες του εναντίον του Σελτζουκικού Σουλτανάτου του Ικονίου. Κατά την διάρκεια της περιόδου βασιλείας των Αγγέλων, κατέστη ξεχωριστή επαρχία, της οποίας ο κυβερνήτης έφερε τον τίτλο του δούκα και του στρατοπεδάρχη. Κατά την διάρκεια της ίδιας περιόδου, αναφέρεται ως αρχιεπισκοπή, προτού αναβαθμιστεί σε μητρόπολη κατά την διάρκεια της περιόδου βασιλείας των Λασκαριδών.
Intracom Telecom

Ιστορία

Το Δεκέμβριο του 2005 η INTRACOM μετασχηματίστηκε σε εταιρία συμμετοχών (INTRACOM HOLDINGS S.A. , ΧΑΑ: ΙΝΤΚΑ) με ταυτόχρονη ίδρυση τριών νέων θυγατρικών: INTRACOM TELECOM, INTRACOM DEFENSE ELECTRONICS και INTRACOM IT SERVICES . Τον Ιούνιο του 2006 κύριος μέτοχος της INTRACOM TELECOM με 51% κατέστη η JSC SITRONICS (Ρωσία). Από το 2015 αποκλειστικός μέτοχος της INTRACOM TELECOM είναι η INTRACOM MIDDLE EAST FZE.
Μεταφορές στην Κύπρο

Η Κύπρος δεν έχει σιδηροδρομικό σύστημα. Μετά την κατάργηση του τελευταίου σιδηροδρομικού συστήματος το 1952, οι μεταφορές στην Κύπρο εκτελούνται δια θαλάσσης, οδικώς και αεροπορικώς.

Δρόμοι

Το 2006, οι περιοχές που έλεγχε η Δημοκρατία της Κύπρου είχαν συνολικό οδικό δίκτυο ύψους 12.118 χιλιομέτρων. Τα 7.850 χλμ. ήταν ασφαλτοστρωμένα ενώ τα υπόλοιπα 4.268 δεν ήταν. Το 1996, η τουρκοκυπριακή περιοχή ανέφερε 1.370 χιλιόμετρα ασφαλοστρωμένων δρόμων και 970 χιλιόμετρα μη ασφαλτοστρωμένων δρόμων. Ως κληρονομιά της Βρετανικής κυριαρχίας, η Κύπρος οδηγεί στην αριστερή πλευρά του δρόμου.

Δημόσια λεωφορεία

Το 2006 ανακοινώθηκαν σχέδια βελτίωσης και επέκτασης των υπηρεσιών λεωφορείων της Κύπρου, καθώς και αναδόμησης του συστήματος μεταφορών. Τα έργα είχαν την οικονομική υποστήριξη της Τράπεζας Ανάπτυξης της ΕΕ. Το 2010 η επέκταση ολοκληρώθηκε.

Αεροδρόμια

Το 1999, η Κύπρος είχε 12 αεροδρόμια με ασφαλτοστρωμένους διαδρόμους. 
Το 1999, η Κύπρος είχε έξι ελικοδρόμια και δύο διεθνή αεροδρόμια: το Διεθνές Αεροδρόμιο της Λάρνακας και τοΔιεθνές Αεροδρόμιο της Πάφου. Το Διεθνές Αεροδρόμιο Λευκωσίας έχει κλείσει από το 1974.
Ειδικές βιβλιοθήκες για ΑΜΕΑ

Εισαγωγή

Τα άτομα με αναπηρία (ΑμεΑ) είναι γνωστό παγκοσμίως ότι είναι μια από τις μειονότητες της κοινωνίας, η οποία δεν λαμβάνει την απαιτούμενη προσοχή, αν και έχει κάθε ανθρώπινο δικαίωμα. Τα πρώτα κινήματα για τα δικαιώματα αυτά δεν άρχισαν πριν πολλά χρόνια, αντίθετα χρονολογούνται από το 1950 και έπειτα, με αργές εξελίξεις και προόδους.Δεν είναι τυχαίο λοιπόν ότι τα άτομα αυτά φέρουν συμπτώματα πληροφοριακής φτώχειας και κοινωνικού αποκλεισμού, και σε αυτό ευθύνεται τόσο το κράτος και ο λαός , όσο και οι βιβλιοθήκες.

Επίλογος

Οι βιβλιοθήκες θα μπορούσαν να στραφούν στην ψηφιοποίηση για να μειώσουν το κόστος εξόδων για τα ΑμεΑ, αλλά να πάρουν και σημαντικές αποφάσεις που θα αλλάξουν ριζικά την λειτουργία της. Όπως να εκπαιδεύσει το προσωπικό της στην προσέγγιση ατόμων ΑμεΑ, να εξασφαλίσει πηγές εσόδων για την αγορά ειδικών μηχανημάτων αλλά και για την διαμόρφωση του κτηρίου,ώστε να γίνεται δυνατή η πρόσβαση, τέλος να μην θεωρεί άσκοπες τις διαδικασίες αυτές λόγω του μικρού κοινού στο οποίο απευθύνεται αλλά να βρει τρόπους να προσελκύσει τα άτομα με ειδικές ανάγκες στον χώρο της.Η εστίαση μόνο στον τεχνολογικό παράγοντα εγγυάται μόνο αποτυχία,αλλά το επίπεδο των υπηρεσιών των βιβλιοθηκών αποτελεί τον πιο αξιόπιστο δείκτη του πολιτισμικού μας επιπέδου γι’ αυτό και η πληροφόρηση των ατόμων με αναπηρίες είναι υποχρέωση όλων, όχι “χάρη”, “παραχώρηση” ή “φιλανθρωπία”.
Αριαράθης Θ΄ της Καππαδοκίας

Βιογραφία

Ήταν γιος τού Μιθριδάτη ΣΤ΄ του Πόντου και μίας παλλακίδας του από τη Συρία. 
Ο πατέρας του, θέλοντας να αποκτήσει τον έλεγχο της Καππαδοκίας, σκότωσε τον βασιλιά της Αριαράθη Ζ΄ και έθεσε τον δικό του γιο Αριαράθη Θ΄ το 101 πΧ. Αυτός ήταν μόλις 8 ετών και τέθηκε υπό την αντιβασιλεία τού Γορδίου, έμπιστου τού Μιθριδάτη ΣΤ΄. Νωρίς στη βασιλεία του, εκτοπίστηκε από μία εξέγερση των Καππαδόκων ευγενών, που έβαλαν στη θέση του τον Αριαράθη Η΄, νεότερο αδελφό τού Αριαράθη Ζ΄. Όμως το 96 πΧ ο Μιθριδάτης ΣΤ΄ εύκολα τον απέβαλλε και αποκατέστησε τον Αριαράθη Θ΄. Το 95 πΧ η Σύγκλητος της Ρώμης διέταξε την εκθρόνισή του και -έπειτα από μία σύντομη περίοδο απευθείας εξουσίας από τον Πόντο, από μία σύντομη αποκατάσταση τού Αριαράθη Η΄ και μία προσπάθεια δημιουργίας δημοκρατίας- έθεσε στον θρόνο έναν της επιλογής των Καππαδόκων, οι οποίοι εναντιωνόταν στην ιδέα της δημοκρατίας. Ήταν ο Αριοβαρζάνη Α΄, που έλαβε το επίθετο Φιλορωμαίος. 
Αργότερα αυτός εκτοπίστηκε από τον Τιγράνη Β΄ τον Μέγα της Αρμενίας, που επανέφερε τον Αριαράθη Θ΄. Τον εκτόπισαν ξανά οι Ρωμαίοι το 89 πΧ. Δύο έτη μετά απεβίωσε, πολεμώντας με τον πατέρα του στη Θεσσαλία.
Γυναικεία κεφαλή από τις Μυκήνες (Εθνικό Αρχαιολογικό Μουσείο, αρ. Π4575)

Περιγραφή

Είναι έργο πλαστικής τέχνης (όχι γλυπτό) από ασβεστοκονίαμα, στο οποίο αναμείχθηκαν και λεπτότατες ίνες αμιάντου για να γίνει πιο ανθεκτικό. Η επιφάνεια είναι κεχρισμένη από λεπτό στρώμα καθαρότερης ασβέστου χρώματος υπώχρου.  Παριστάνει γυναικεία κεφαλή. 
Τα χαρακτηριστικά του προσώπου είναι έντονα και επιβλητικά. Τονίζονται από ζωηρή ζωγραφική σε ερυθρό (κόκκινο) και μελανό (μαύρο) χρώμα σε λευκό (άσπρο) βάθος. Στα μάγουλα και το πηγούνι διακρίνονται εννεαπλοί στιγμορόδακες. Στο κεφάλι φοράει γαλάζιο πόλο (κάλυμμα) και κόκκινο στεφάνι στους κροτάφους, από το οποίο εξέχουν βόστρυχοι της κόμης στο κούτελο και στους κροτάφους. Επάνω από το κόκκινο στεφάνι προέχει στρογγυλή κυανή σπείρα που είναι διάδημα. Η μύτη είναι διαμορφωμένη, λείπει όμως το κύριο κομμάτι. Το στόμα είναι μικρό και αυστηρό, τα χείλη σφιγμένα λεπτά και ζωγραφισμένα με ερυθρό κραγιόν. Γενικά διατηρείται σε καλή κατάσταση με πολλές φθορές. Γύρω από τον λαιμό φορούσε η κεφαλή διπλό περιδέραιο από αμυγδαλωτές πέτρες, κόκκινες και γαλάζιες εναλλάξ, περασμένες σε κόκκινη κλωστή.

Ερμηνεία και ιστορική τοποθέτηση

Η κεφαλή είναι τμήμα αγάλματος θεάς ή σφίγγας που χάθηκε. Είναι από τα ελάχιστα δείγματα μεγάλης μυκηναϊκής πλαστικής, και ταυτόχρονα αξιολογότατο μνημείο μυκηναϊκής τέχνης. Η τεχνοτροπία του καταφανώς είναι χωρίς επίδραση γνωστής ξένης αιγυπτιακής ή ασιατικής τέχνης. Βρίσκεται στα πρώτα στάδια της ανάπτυξης και πρόκειται ίσως για τις πρώτες απόπειρες ψηλάφησης και μορφοποίησης. Ο τεχνίτης ήταν ντόπιος και εργάζονταν στην Ελλάδα. Κατασκευάστηκε τον 13ο αιώνα π.Χ. Το μείγμα του ασβεστοκονιάματος με αμίαντο είναι το ίδιο που συναντάμε και στα πήλινα αγγεία της Σύρου. Την ταινία και το διάδημα συναντάμε σε πολλά πήλινα ειδώλια της μυκηναϊκής εποχής που ανακαλύφθηκαν στις Μυκήνες, αλλά και στην Τίρυνθα, Ναύπλιο και αλλού, ενώ η περιγραφή των χαρακτηριστικών βοστρύχων ίσως να είναι αυτή που αναφέρει ο Όμηρος ως «άμπυκα και πλεκτή αναδέσμη» που φορούσε η Ανδρομάχη. Ο κορμός της κεφαλής δεν βρέθηκε, διότι η αρχική θέση του αγάλματος δεν ήταν εκεί που βρέθηκε το κεφάλι. Πιστεύεται όμως ότι η κεφαλή ήταν τμήμα αγάλματος, διότι ο λαιμός φέρει κάθετο τρήμα, από το οποίο συμπεραίνουμε ότι το κεφάλι ήταν χωριστά επεξεργασμένο και εφάρμοζε στο σώμα που δεν ανακαλύφθηκε. Περί της ερμηνείας του αγάλματος είναι δύσκολο να δεχτούμε ότι εικόνιζε κάποια θνητή γυναίκα. Όμως, και θεά μάλλον δεν ήταν. Πιθανόν να ήταν κάποια απλή διακόσμηση, ή να παρίστανε Σφίγγα, η οποία κάθονταν στα πίσω πόδια με το στήθος λίγο προτεταμένο, και το κεφάλι ανακεκλιμένο. Μια παρόμοια Σφίγγα συναντούμε σε χρυσό δακτυλίδι που βρέθηκε στις Μυκήνες. Ο χρωματισμός του προσώπου συνηθίζονταν από τις γυναίκες της Μυκηναϊκής εποχής και συνεχίζει να συναντάται μετά την μυκηναϊκή και ομηρική εποχή στα αρχαϊκά βοιωτικά πήλινα ειδώλια, τα οποία φέρουν μαύρη κοσμητική κηλίδα στα δύο μάγουλα.
Β΄ κατηγορία ποδοσφαίρου ανδρών Κύπρου 1968-69

Σύστημα διεξαγωγής

Στο πρωτάθλημα της Β΄ κατηγορίας 1968-69 συμμετείχαν 13 ομάδες. Για πρώτη φορά το πρωτάθλημα δεν διεξήχθη σε ομίλους αλλά ως μια ενιαία κατηγορία. Όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Η πρωταθλήτρια ομάδα προβιβάστηκε στο πρωτάθλημα Α΄ κατηγορίας 1969-70.

Σύστημα βαθμολόγησης

Η νίκη βαθμολογείτο με 3 βαθμούς, η ισοπαλία με 2 βαθμούς και η ήττα με ένα βαθμό.
Blueprint

Τραγούδια

1. Walk On Hot Coals (Gallagher) - 6:59

2. Daughter of the Everglades (Gallagher) - 6:09

3. Banker's Blues (Gallagher) - 4:42

4. Hands Off (Gallagher) - 4:27

5. Race the Breeze (Gallagher) - 6:51

6. Seventh Son of a Seventh Son (Gallagher) - 8:22

7. Unmilitary Two-Step (Gallagher) - 2:45

8. If I Had A Reason (Gallagher) - 4:27

Βραβεία

Blueprint (άλμπουμ)
Ηνωμένο Βασίλειο (BPI Certification): Χρυσός
2508 Αλούπκα

Φυσικά χαρακτηριστικά

Ο φασματικός τύπος του Αλούπκα είναι V. Ο Αλούπκα περιστρέφεται γύρω από τον εαυτό του μία φορά κάθε 13 ως 22 ώρες περίπου.
Θεόδωρος Καρατζάς

Βιογραφικά στοιχεία

Γεννήθηκε το 1930 στην Αθήνα. Αποφοίτησε από τη Νομική Σχολή Αθηνών και συνέχισε τις σπουδές του στο Ινστιτούτο Ανώτατων Ευρωπαϊκών Σπουδών στο Στρασβούργο. Από το 1955 εργαζόταν ως δικηγόρος Αθηνών με ειδίκευση σε θέματα διεθνών συναλλαγών, επενδύσεων και ναυτιλίας. Υπήρξε σύμβουλος της Εθνικής Τράπεζας σε ναυτιλιακά θέματα, καθώς και νομικός σύμβουλος πολλών Ελλήνων εφοπλιστών.
Μετά το 1981 και την άνοδο του ΠΑΣΟΚ στην εξουσία, κατέλαβε μια σειρά από σημαντικές θέσεις: διευθύνων σύμβουλος στην ΕΤΕΒΑ (Ελληνική Τράπεζα Επενεδύσεων και Βιομηχανικής Ανάπτυξης, 1982-1985), πρόεδρος της Ελληνογαλλικής Τράπεζας Διεθνούς Εμπορίου και Ναυτιλίας (1982-1985), γενικός γραμματέας του υπουργείου Εθνικής Οικονομίας με υπουργό τον Κώστα Σημίτη (1985-1987) και υφυπουργός Εθνικής Οικονομίας (1987-1989). Yπήρξε επίσης πρόεδρος της Επιτροπής για τον εκσυγχρονισμό του τραπεζικού συστήματος (1986-1987) και πρόεδρος της «Ασπίς Στεγαστική Τράπεζα» (1992-1996).
Το 1996 έγινε διοικητής της Εθνικής, προτεινόμενος από τον Κ. Σημίτη, θέση στην οποία παρέμεινε μέχρι το 2004 και τον θάνατό του μετά από σύντομη ασθένια. Η οκταετής θητεία Καρατζά στη διοίκηση της Εθνικής Τράπεζας υπήρξε αποφασιστική στην περαιτέρω εξέλιξη και την ανάπτυξη της Τράπεζας, αφού η αναδιάρθρωση και ο εκσυγχρονισμός που επιτεύχθηκε την περίοδο αυτή διασφάλισαν την ανταγωνιστικότητά της έναντι των άλλων ελληνικών τραπεζών και της έδωσαν την ευκαιρία για αναβάθμιση της διεθνούς παρουσίας της, ιδιαίτερα στο χώρο της Νοτιοανατολικής Μεσογείου. 
Ο Καρατζάς πίστευε ότι η ελληνική οικονομία χρειάζεται ισχυρές εξωστρεφείς επιχειρήσεις με διεθνή παρουσία, αλλά το κέντρο λήψης αποφάσεων πρέπει πάντα να βρίσκεται στην Ελλάδα. Στη λογική αυτή κινούνταν και η (τελικά αποτυχημένη) προσπάθειά του για τη συγχώνευση της Εθνικής Τράπεζας με την Alpha Bank. Η πολιτική του Θ. Καρατζά στην Ε.Τ.Ε. και στην Ένωση Ελληνικών Τραπεζών, της οποίας επίσης ήταν πρόεδρος την οκταετία 1996-2004, διευκόλυνε τις διεργασίες που ελάμβαναν χώρα στο ελληνικό τραπεζικό σύστημα, έτσι ώστε ο κλάδος να αποτελέσει ένα από τα πιο δυναμικά και ανταγωνιστικά τμήματα της οικονομίας της χώρας.
Γιούλια Γεντς

Βιογραφία

Γεννήθηκε το 1978 στο πρώην Δυτικό Βερολίνο. Σπούδασε υποκριτική στη Δραματική Σχολή Ernst Busch. Ξεκίνησε να δουλεύει στο θέατρο στα μέσα της δεκαετίας του '90 και το 2000 έκανε το κινηματογραφικό της ντεμπούτο. Η ταινία που την έκανε γνωστή ήταν Οι μέρες της αφθονίας σας είναι μετρημένες του 2004. Τον ίδιο χρόνο συμμετείχε στην ταινία Η πτώση και το επόμενο έτος ήρθε ο πρωταγωνιστικός ρόλος στο Οι τελευταίες μέρες της Σόφι Σολ. Για τον ρόλο της Σόφι Σολ η Γεντς κέρδισε το βραβείο καλύτερης ηθοποιού στο φεστιβάλ του Βερολίνου (Αργυρή Άρκτος) και στα Βραβεία Ευρωπαϊκού Κινηματογράφου.
Εθνική Ρεϊνιόν (ποδόσφαιρο ανδρών)

Η Εθνική Ρεϊνιόν είναι η τοπική ομάδα της γαλλικής υπερπόντιας περιοχής της Ρεϋνιόν. Ελέγχεται από την Ποδοσφαιρική Ομοσπονδία Ρεϊνιόν, τοπικό παράρτημα της Γαλλικής Ομοσπονδίας Ποδοσφαίρου. Η ομάδα δεν είναι μέλος της FIFA αλλά μόνο συνδεδεμένο μέλος της Αφρικανικής Συνομοσπονδίας Ποδοσφαίρου. Έτσι, δεν διαγωνίζεται στα προκριματικά του Παγκοσμίου Κυπέλλου Ποδοσφαίρου ή του Κυπέλλου Εθνών Αφρικής. Ωστόσο, έχει δώσει πολλά παιχνίδια κυρίως με αντιπάλους νησιώτικα κράτη όπως η Μαγαδασκάρη, η Μαυριτανία και οι Σεϋχέλλες.